Гэтым разам вакальны сэптэт прапанаваў захапляльнае падарожжа па Эўропе, на Блізкі Ўсход і Афрыку, але Беларусь — перадусім. Большая частка кампазыцыяў натхнёная нашым фальклёрам. Вакалісты Camerata могуць ня толькі замяняць сабой любыя музычныя інструмэнты, але і прайграваць галасамі розныя мовы і мэтэазьявы. Бываюць канцэрты, дзе Camerata ўвогуле не выкарыстоўвае ніякае апаратуры і гучыць пры тым ня менш пераканаўча. Гэта чысты імпрэсіянізм, музыка ўражаньняў. Цягам 27 гадоў існаваньня чальцы гурту захавалі дзіцячае ўспрыйманьне сьвету. Яны нібыта азіраюцца навокал з шырока расплюшчанымі вачыма.